Convocat el XXIV Premi de Poesia Vicent Andrés Estellés de Burjassot
2025-07-24

L’Ajuntament de Burjassot ha aprovat i publicat la convocatòria del XXIV Premi de Poesia Vicent Andrés Estellés 2025. Les bases, aprovades en Junta de Govern celebrada el passat 5 de maig, poden consultar-se en el Portal de Transparència.

Així, les persones interessades hauran de presentar els seus treballs originals en el termini de dos mesos, a comptar des de l’endemà de la publicació de la convocatòria en el Butlletí Oficial de la Província (BOP), és a dir, del 31 de maig al 30 de juliol de 2025.

El primer pas serà presentar l’obra en el següent enllaç: https://enviodocumentacion.burjassot.org. No seran admeses les obres presentades per un altre canal, a fi de garantir l’anonimat. Els passos a seguir, una vegada s’accedisca a este enllaç, estan assenyalat en les bases. El segon pas serà presentar la documentació requerida en les bases per Registre d’Entrada. Es podran presentar per qualsevol dels mitjans que, amb caràcter general, reconeix l’article 16 de la Llei 39/2015, d’1 d’octubre, del Procediment Administratiu Comú de les administracions públiques. La presentació d’originals comporta l’acceptació íntegra de les bases i dels drets i obligacions que es deriven d’elles.

Podran participar en la convocatòria les persones físiques, majors d’edat, que no incórreguen en alguna de les causes de prohibició per a obtindre la condició de persones beneficiàries que establix l’article 13 de la Llei 38/2003, de 17 de novembre, General de Subvencions.

El Premi VAE de Poesia, atorgat per l’Ajuntament de Burjassot, té una dotació econòmica de 9.000 euros, i s’atorga un únic premi a la millor obra seleccionada per un Jurat especialitzat que serà l’òrgan avaluador dels treballs i estarà compost per tres persones de reconegut prestigi o destacades per la seua labor en els temes relacionats amb l’objecte del premi, expertes en el món de la cultura, la literatura i la poesia, una de les quals serà l’autor de l’obra guanyadora en l’edició anterior.

Quant a les característiques formals de les obres, hauran de ser originals i inèdites en tota la seua extensió. Els treballs estaran escrits en valencià o en qualsevol altra variant de la llengua. Les obres hauran d’estar escrites a ordinador, amb una lletra tipogràfica llegible, de grandària igual o superior a 12 punts, en doble espai i per una sola cara. Els treballs tindran l’extensió habitual dels volums de poesia.